2. ปัจจัยความเสี่ยง

2.1 ปัจจัยความเสี่ยงของบริษัท

1) ความเสี่ยงด้านตลาด

ความเสี่ยงด้านตลาด คือ ความเสี่ยงที่เกิดจากการเปลี่ยนแปลงมูลค่าการซื้อขายของตลาดหลักทรัพย์
และอัตราดอกเบี้ย ซึ่งจะมีผลทำให้เกิดความผันผวนต่อรายได้ หรือ
มูลค่าของสินทรัพย์และหนี้สินทางการเงินของบริษัททั้งในปัจจุบันและอนาคต
ปัจจัยที่ส่งผลให้มูลค่าการซื้อขายของตลาดและอัตราดอกเบี้ย มีความผันผวน เช่น
สถานการณ์ทางการเมือง ภาวะเศรษฐกิจ ความเชื่อมั่นของนักลงทุนทั้งในประเทศและต่างประเทศ

ทั้งนี้ บริษัทมีการใช้เครื่องมือในการประเมินและวิเคราะห์ความเสี่ยงด้านการตลาดที่หลากหลาย
เพื่อให้มีมุมมองในการประเมินและวิเคราะห์ความเสี่ยงได้อย่างครบถ้วนและครอบคลุมความเสี่ยงด้านการตลาดที่เกิดขึ้น
เช่น การใช้ Value-at-Risk
ในการประเมินค่าความเสียหายที่อาจเกิดขึ้นในอนาคตด้วยความน่าจะเป็นในระดับหนึ่งต่อมูลค่าการลงทุนของบริษัท
อีกทั้งบริษัทยังมีการใช้เครื่องมือการทดสอบภาวะวิกฤต (Stress Test)
ในการประเมินค่าความเสียหายล่วงหน้า
โดยทดสอบด้วยสถานการณ์วิกฤตที่คาดว่าเป็นเหตุการณ์ที่สภาวะตลาดมีความผันผวนผิดปกติและมีระดับสูงที่อาจจะเกิดขึ้น
ทั้งนี้
เครื่องมือทั้งสองเป็นเครื่องมือที่ใช้สำหรับการประเมินค่าความเสียหายล่วงหน้าที่อาจจะเกิดขึ้นกับบริษัท
นอกจากนี้ บริษัทยังมีการประเมินและควบคุมความเสียหายที่อาจจะเกิดจากความเสี่ยงด้านตลาด
โดยมีการกำหนดเพดานความเสี่ยง ได้แก่ การกำหนดระดับผลขาดทุนที่ยอมรับได้ (Stop Loss
limit) และมูลค่าการลงทุนสูงสุดที่ยอมรับได้ (Position limit)
และมีการทบทวนให้เหมาะสมกับสถานการณ์ที่เปลี่ยนแปลงไปอย่างสม่ำเสมอ

2) ความเสี่ยงจากการแข่งขันในธุรกิจหลักทรัพย์

  ธุรกิจนายหน้าซื้อขายหลักทรัพย์เป็นธุรกิจที่มีการแข่งขันสูง
  โดยเฉพาะเมื่อตลาดหลักทรัพย์แห่งประเทศไทยมีการเปลี่ยนแปลงการคิดค่าธรรมเนียมนายหน้าซื้อขายหลักทรัพย์ใหม่เป็นแบบขั้นบันได
  โดยให้คิดค่าธรรมเนียม
  แปรผันตามมูลค่าการซื้อขายหลักทรัพย์
  บริษัทหลักทรัพย์สามารถต่อรองค่าธรรมเนียมการซื้อขายหลักทรัพย์ได้อย่างเสรี ตั้งแต่มกราคม
  2555 เป็นต้นไป ถ้าบริษัทไม่สามารถรักษาคุณภาพการให้บริการที่ดีไว้
  อาจทำให้บริษัทสูญเสียส่วนแบ่งการตลาดได้ ดังนั้น
  บริษัทจึงมีนโยบายในการพัฒนาศักยภาพของเจ้าหน้าที่การตลาดในการให้คำแนะนำและการให้บริการแก่ลูกค้าอย่างต่อเนื่อง
  รวมถึงการพัฒนาคุณภาพผลงานวิจัยหลักทรัพย์ และการขยายธุรกิจใหม่ ๆ
  เพื่อความสะดวกของลูกค้า และเพื่อเสนอทางเลือกในการลงทุนให้ลูกค้าด้วย

3) ความเสี่ยงจากการพึ่งพิงลูกค้ารายใหญ่

  ในปี 2555 บริษัทไม่มีการพึ่งพิงรายได้จากลูกค้ารายใดรายหนึ่ง เกินกว่า ร้อยละ 30
  ของรายได้รวม อย่างไรก็ตาม บริษัทตระหนักดีถึงความเสี่ยงจาการพึ่งพิงลูกค้ารายใหญ่
  จึงมีแผนการขยายฐานลูกค้าอย่างต่อเนื่องทั้งลูกค้ารายย่อย
  ลูกค้าสถาบันในประเทศและต่างประเทศ

4) ความเสี่ยงด้านอัตราดอกเบี้ย

ความเสี่ยงจากอัตราดอกเบี้ยคือ
ความเสี่ยงที่การเปลี่ยนแปลงของอัตราดอกเบี้ยในตลาดในอนาคตจะส่งผลกระทบต่อการดำเนินงานและกระแสเงินสดของบริษัทและบริษัทย่อย

บริษัทและบริษัทย่อยมีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินฝากสถาบันการเงิน
หลักทรัพย์ซื้อโดยมีสัญญาขายคืน ลูกหนี้เงินให้กู้ยืมเพื่อซื้อหลักทรัพย์ เงินลงทุนระยะยาวในตราสารหนี้
หลักทรัพย์ขายโดยมีสัญญาซื้อคืน และตราสารหนี้ที่ออกและเงินกู้ยืมอื่น อย่างไรก็ตาม
เนื่องจากสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาด
หรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
บริษัทและบริษัทย่อยจึงมิได้ใช้ตราสารอนุพันธ์เพื่อบริหารความเสี่ยงจากอัตราดอกเบี้ยดังกล่าว
(ดูรายละเอียดอัตราดอกเบี้ยของสินทรัพย์และหนี้สินทางการเงิน ในหมายเหตุประกอบงบการเงิน
ข้อ 40.2)

5) ความเสี่ยงด้านการให้สินเชื่อ

  ความเสี่ยงด้านการให้สินเชื่อ
  คือความเสี่ยงที่บริษัทและบริษัทย่อยจะได้รับความเสียหายทางการเงินอันสืบเนื่องมาจากการที่คู่สัญญาของบริษัทและบริษัทย่อยจะไม่สามารถปฏิบัติตามภาระผูกพันที่ระบุไว้ในเครื่องมือทางการเงินได้

  บริษัทมีความเสี่ยงด้านการให้สินเชื่อที่เกี่ยวเนื่องกับลูกหนี้ธุรกิจหลักทรัพย์และสัญญาซื้อขายล่วงหน้า
  เงินให้กู้ยืม ลูกหนี้อื่น
  ฝ่ายบริหารควบคุมความเสี่ยงนี้โดยการพิจารณากำหนดวงเงินสินเชื่อที่จะให้กับลูกค้าหรือคู่สัญญา
  และวิเคราะห์ฐานะทางการเงินของลูกค้าหรือคู่สัญญาอย่างสม่ำเสมอ
  บริษัทจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ

  การให้สินเชื่อของบริษัทไม่มีการกระจุกตัว
  เนื่องจากบริษัทมีฐานของลูกค้าที่หลากหลายและมีอยู่จำนวนมากราย
  จำนวนเงินสูงสุดที่บริษัทอาจต้องสูญเสียจากการให้สินเชื่อคือมูลค่าตามบัญชีของลูกหนี้ธุรกิจหลักทรัพย์และสัญญาซื้อขายล่วงหน้า
  เงินให้กู้ยืม ลูกหนี้อื่นที่แสดงอยู่ในงบแสดงฐานะการเงิน ทั้งนี้ ณ วันที่ 31 ธันวาคม 2555
  บริษัทมีลูกหนี้ธุรกิจหลักทรัพย์และสัญญาซื้อขายล่วงหน้า-สุทธิ จำนวน 2,650 ล้านบาท

6) ความเสี่ยงด้านสภาพคล่อง

  ความเสี่ยงด้านสภาพคล่องคือ
  ความเสี่ยงที่บริษัทและบริษัทย่อยอาจได้รับความเสียหายอันสืบเนื่องมาจากที่บริษัทและบริษัทย่อยไม่สามารถเปลี่ยนสินทรัพย์เป็นเงินสดและหรือไม่สามารถจัดหาเงินทุนได้เพียงพอตามความต้องการและทันต่อเวลาที่บริษัทและบริษัทย่อยจะต้องนำไปชำระภาระผูกพันได้เมื่อครบกำหนด

  กรณีที่บริษัทมีการออกผลิตภัณฑ์ใหม่
  บริษัทจะมีการประเมินผลกระทบที่มีต่อสภาพคล่องของฐานะการเงินบริษัท
  โดยการใช้เครื่องมือการทดสอบภาวะวิกฤต (Stress Test)
  เพื่อประเมินเงินกองทุนสภาพคล่องสุทธิที่บริษัทจะดำรงในกรณีที่ออกผลิตภัณฑ์ดังกล่าว
  และนำมาใช้ประกอบการพิจารณามูลค่าการออกผลิตภัณฑ์ที่เหมาะสม

  บริษัทดำเนินนโยบายดำรงเงินกองทุนสภาพคล่องสุทธิและอัตราส่วนเงินกองทุนสภาพคล่องสุทธิสูงกว่าที่กำหนดโดยสำนักงาน
  ก.ล.ต. กล่าวคือ สำนักงาน ก.ล.ต. กำหนดให้ดำรงเงินกองทุนสภาพคล่องสุทธิไม่ต่ำกว่า 25
  ล้านบาทและอัตราส่วนเงินกองทุนสภาพคล่องสุทธิไม่ต่ำกว่าร้อยละ 7
  ของหนี้สินทั่วไปและทรัพย์สินที่ต้องวางเป็นประกัน ทั้งนี้ ณ วันที่ 31 ธันวาคม 2555
  บริษัทมีเงินกองทุนสภาพคล่องสุทธิ 3,636 ล้านบาท
  และมีอัตราส่วนเงินกองทุนสภาพคล่องสุทธิร้อยละ 73.90

7) ความเสี่ยงด้านอัตราแลกเปลี่ยน

  ความเสี่ยงด้านอัตราแลกเปลี่ยน คือ
  ความเสี่ยงที่มูลค่าของเครื่องมือทางการเงินจะเปลี่ยนแปลงไปเนื่องจากการเปลี่ยนแปลงของอัตราแลกเปลี่ยนเงินตราต่างประเทศ

  ณ วันที่ 31 ธันวาคม 2555 บริษัทมีเงินลงทุนในบริษัทย่อยที่เป็นเงินตราต่างประเทศ
  ซึ่งมีมูลค่าตามวิธีราคาทุนจำนวน 59.4 ล้านเหรียญสหรัฐฯ (หรือเท่ากับ 2,383 ล้านบาท)
  อย่างไรก็ตาม
  บริษัทได้กู้ยืมเงินจากบริษัทย่อยในต่างประเทศดังกล่าวเหล่านั้นกลับเข้ามาเป็นเงินบาทเป็นจำนวนรวม
  2,199 ล้านบาท

  บริษัทมีความเสี่ยงจากอัตราแลกเปลี่ยนอันเกี่ยวเนื่องจากการลงทุนเป็นเงินตราต่างประเทศ
  บริษัทได้ตกลงทำสัญญาซื้อขายเงินตราต่างประเทศล่วงหน้า ซึ่งมีอายุสัญญาไม่เกิน 1 ปี
  เพื่อใช้เป็นเครื่องมือในการบริหารความเสี่ยง

8) ความเสี่ยงด้านการลงทุนในหลักทรัพย์และผลตอบแทน

  ความเสี่ยงด้านการลงทุนในหลักทรัพย์และผลตอบแทน คือ
  ความเสี่ยงที่บริษัทอาจไม่ได้รับผลตอบแทนของเงินลงทุนตามที่คาดการณ์ไว้

  บริษัทมอบหมายให้คณะกรรมการบริหารความเสี่ยง
  เป็นผู้กำหนดแนวทางและนโยบายการการลงทุนที่ชัดเจน
  ครอบคลุมทั้งประเภทตราสารทุนและตราสารหนี้ พร้อมทั้งทำหน้าที่ควบคุมความเสี่ยง
  โดยกำหนดระดับความเสี่ยงที่ยอมรับได้ และจำกัดผลขาดทุนที่อาจเกิดขึ้น
  และดูแลควบคุมค่าความเสี่ยงเป็นรายวัน
  และคณะกรรมการบริหารความเสี่ยงจะมีการทบทวนนโยบายอย่างสม่ำเสมอเพื่อให้สอดคล้องกับสภาวะตลาดที่เปลี่ยนแปลงไปด้วย

9) ความเสี่ยงจากการลงทุนในบริษัทย่อย

  ความเสี่ยงจากการลงทุนในบริษัทย่อย คือ
  ความเสี่ยงที่ผลประกอบการของบริษัทอาจได้รับผลกระทบจากการที่บริษัทย่อยมีผลการดำเนินงานขาดทุน
  (เงินลงทุนดังกล่าวได้ถูกบันทึกตามวิธีส่วนได้เสีย) อย่างไรก็ตาม
  บริษัทได้มีการแต่งตั้งผู้บริหารของบริษัทเข้าร่วมเป็นกรรมการในบริษัทย่อย
  เพื่อมีส่วนร่วมในการกำหนดแนวนโยบายในการดำเนินงานของบริษัทย่อยด้วย

10) ความเสี่ยงจากการทำธุรกิจวาณิชธนกิจ

  การประกอบธุรกิจวาณิชธนกิจ ในส่วนการจัดจำหน่ายและรับประกันการจำหน่ายหลักทรัพย์
  บริษัทมีความเสี่ยงในการขาดทุนจากหลักทรัพย์ที่เหลือจากการจำหน่ายที่ต้องโอนเข้าบัญชีการลงทุนของบริษัท
  ซึ่งอาจเกิดจากการรับประกันการจำหน่ายหลักทรัพย์ในจำนวนและราคาที่ไม่เหมาะสม
  ความผันผวนของภาวะตลาดหลักทรัพย์ อัตราดอกเบี้ย และอัตราแลกเปลี่ยนเงินตราต่างประเทศ
  ที่ส่งผลให้นักลงทุนตัดสินใจไม่จองซื้อหลักทรัพย์ ดังนั้น เพื่อลดความเสี่ยงดังกล่าว
  บริษัทจะทำการพิจารณาศึกษาวิเคราะห์ข้อมูลเบื้องต้นของบริษัทผู้ออกหลักทรัพย์
  และความสนใจของลูกค้าหรือนักลงทุนต่อหลักทรัพย์ดังกล่าวอย่างระมัดระวัง
  สำหรับธุรกิจการเป็นที่ปรึกษาทางการเงินนั้น
  บริษัทจะทำการศึกษาข้อมูลเบื้องต้นของลูกค้าอย่างรอบคอบก่อนพิจารณารับงานด้วย ทั้งนี้
  บริษัทได้มีการจัดตั้งคณะกรรมการย่อยวาณิชธนกิจให้ทำหน้าที่ดูแลและอนุมัติการทำธุรกรรมการจัดจำหน่ายและรับประกันการจำหน่ายหลักทรัพย์
  และการทำธุรกรรมด้านวาณิชธนกิจอื่น ๆ ด้วย

11) ความเสี่ยงเนื่องจากการมีผู้ถือหุ้นรายใหญ่

  บริษัทมี Richpoint Company Limited (ซึ่งถือหุ้นทั้งหมดโดย KGI Securities Company
  Limited ประเทศไต้หวัน) เป็นผู้ถือหุ้นรายใหญ่ของบริษัท โดย ณ วันที่ 15 มีนาคม 2556
  (วันปิดสมุดทะเบียนผู้ถือหุ้นครั้งล่าสุด) Richpoint Company Limited ถือหุ้นในบริษัทร้อยละ
  35 ของจำนวนหุ้นที่จำหน่ายได้แล้วทั้งหมด
  ซึ่งอาจทำให้บริษัทมีความเสี่ยงที่ทิศทางการดำเนินงานอาจถูกกำหนดโดยกลุ่มผู้ถือหุ้นรายใหญ่เพียงกลุ่มเดียว
  อย่างไรก็ตาม หากกลุ่มผู้ถือหุ้นใหญ่ต้องการจะถือหุ้นมากกว่าร้อยละ 50 นั้น
  จะต้องขออนุญาตจากหน่วยงานของรัฐที่เกี่ยวข้องก่อนด้วย

  นอกจากนี้ บริษัทมีกรรมการอิสระรวม 4 ท่าน จากกรรมการทั้งหมดจำนวน 12 ท่าน
  คิดเป็นสัดส่วนร้อยละ 33.33 ทำหน้าที่ควบคุมดูแลและตรวจสอบ
  เพื่อให้การดำเนินงานของบริษัทมีความโปร่งใส่ ถูกต้อง
  และรักษาผลประโยชน์ของผู้ถือหุ้นรายย่อยอย่างเต็มที่

12) ความเสี่ยงจากการจัดตั้งกองทุนรวมเพื่อผู้ลงทุนซึ่งเป็นคนต่างด้าว (Thai Trust Fund)
และการมีตราสารสิทธิในผลตอบแทนที่เกิดจากหลักทรัพย์อ้างอิง (Non-Voting Depository
Receipts: NVDRs)

  เนื่องจากผู้ลงทุนใน Thai Trust Fund และผู้ถือ NVDRs จะไม่มีสิทธิออกเสียง
  จึงทำให้จำนวนหุ้นที่มีสิทธิออกเสียงในบริษัทลดลง
  และจะทำให้ผู้ถือหุ้นรายใหญ่มีเสียงในการควบคุมบริษัทมากขึ้น ทั้งนี้ ณ วันที่ 31 ธันวาคม 2555
  บริษัทไม่มีหุ้นที่ถือโดย Thai Trust Fund และมีผู้ลงทุนใน NVDRs จำนวน 166,021,595
  หุ้นหรือคิดเป็นร้อยละ 8.34 ของทุนเรียกชำระแล้ว

13) ความเสี่ยงเกี่ยวกับตราสารอนุพันธ์

  บริษัทได้อนุมัติให้ฝ่ายธุรกิจตราสารอนุพันธ์และฝ่ายธุรกิจตราสารหนี้เสนอขายตราสารอนุพันธ์แก่ลูกค้า
  โดยได้คำนึงถึงความเสี่ยงต่างๆ ที่เกี่ยวข้องกับการให้บริการนี้เรียบร้อยแล้ว อย่างไรก็ตาม
  คณะกรรมการบริหารความเสี่ยงจะต้องพิจารณาอนุมัติ “Product Program”
  ก่อนที่จะเสนอขายตราสารอนุพันธ์ต่าง ๆ ให้แก่ลูกค้าได้ ซึ่ง “Product Program”
  ประกอบด้วยเรื่องที่สำคัญ ดังนี้ (1) ลักษณะของตราสารหรือบริการและลูกค้ากลุ่มเป้าหมาย (2)
  นโยบายการบริหารความเสี่ยง เช่น ระดับขาดทุนที่ยอมรับได้
  และนโยบายการบริหารความเสี่ยงอื่นๆ ตามลักษณะของตราสารและบริการที่จะเสนอต่อลูกค้า
  และ (3) ระเบียบขั้นตอนการปฏิบัติงานภายใน รวมทั้งวิธีการควบคุมภายใน

  ทั้งนี้ ฝ่ายบริหารความเสี่ยงจะทำหน้าที่ควบคุมดูแลความเสี่ยงของบริษัททุกวัน
  เพื่อให้เป็นไปตามนโยบายการบริหารความเสี่ยงที่ได้รับอนุมัติ
  บริษัทเชื่อมั่นว่าบริษัทได้จัดให้มีระบบที่สามารถจำกัดความเสี่ยงจากธุรกรรมที่เกี่ยวกับตราสารอนุพันธ์
  ให้อยู่ในระดับต่ำที่สามารถยอมรับได้

  ในฐานะที่เคจีไอเป็นบริษัทหลักทรัพย์รายแรกที่ออกใบสำคัญแสดงสิทธิอนุพันธ์
  ซึ่งเป็นผลิตภัณฑ์ที่ได้รับความนิยมอย่างมากในช่วง 2-3 ปีที่ผ่านมา ในการควบคุมความเสี่ยงนั้น
  บริษัทได้กำหนดนโยบายการบริหารความเสี่ยงอย่างรัดกุมตามที่ระบุไปแล้วข้างต้น
  และมีกระบวนการติดตามควบคุมอย่างใกล้ชิด ทั้งนี้
  ปัจจุบันบริษัทมีวงเงินในการออกและเสนอขายใบสำคัญแสดงสิทธิอนุพันธ์ทั้งหมด 1,000 ล้านบาท

14) ความเสี่ยงทางด้านบุคลากร

ทรัพยากรบุคคลถือเป็นหนึ่งในทรัพยากรที่สำคัญที่สุดของธุรกิจหลักทรัพย์
การสูญเสียทรัพยากรบุคคลที่สำคัญ อาจส่งผลกระทบต่อความต่อเนื่องของธุรกิจได้

เพื่อป้องกันความเสี่ยงดังกล่าว บริษัทได้จัดให้มีการฝึกอบรมพนักงานอย่างต่อเนื่อง เพื่อเพิ่มความรู้
ความชำนาญ ในการให้บริการลูกค้า ซึ่งเป็นการส่งเสริมให้พนักงานมีความก้าวหน้าในอาชีพ
รวมทั้งมีการให้ผลตอบแทนและผลประโยชน์ด้านอื่น ๆ
ที่เหมาะสมและสอดคล้องกับสภาวะตลาดและการแข่งขัน นอกจากนี้
ผู้บริหารของบริษัทมีนโยบายมุ่งเน้นสร้างความสัมพันธ์อันดีภายในองค์กร สนับสนุนการทำงานร่วมกัน
พร้อมทั้งปรับปรุงสภาพแวดล้อมในการทำงานให้ทันสมัย และมีความปลอดภัยต่อพนักงานอยู่เสมอด้วย

15) ความเสี่ยงจากกฎหมายและข้อกำหนดที่เกี่ยวข้อง

  เนื่องจากธุรกิจหลักทรัพย์เป็นธุรกิจที่ถูกควบคุมภายใต้กฎระเบียบและข้อบังคับต่าง ๆ
  อย่างเข้มงวด ดังนั้น บริษัทอาจได้รับผลกระทบจากการเปลี่ยนแปลงของกฎเกณฑ์ที่บังคับใช้อยู่
  หรือจากการประกาศกฎเกณฑ์ใหม่ ๆ
  การเปลี่ยนแปลงดังกล่าวอาจส่งผลกระทบต่อประเภทของธุรกิจหรือผลิตภัณฑ์ที่บริษัทสามารถเสนอขาย
  การกำหนดค่าธรรมเนียมหรือค่านายหน้าของบริษัท จำนวนเงินทุนที่บริษัทต้องดำรงไว้
  หรือใบอนุญาตที่พนักงานของบริษัทต้องใช้ในการประกอบธุรกิจ

16) ความเสี่ยงจากการทุจริต

  บริษัทได้มีการควบคุมการดำเนินงานและธุรกรรมทางการเงินต่าง ๆ
  เพื่อให้มั่นใจได้ว่าการทำธุรกรรมต่าง ๆ ทั้งในส่วนของลูกค้าและของบริษัทเป็นไปอย่างถูกต้อง
  อย่างไรก็ตาม บริษัทอาจมีความเสี่ยงจากการทุจริตหรือฉ้อโกง
  ซึ่งอาจเกิดได้จากทั้งลูกค้าและคู่สัญญาหากบริษัทมีระบบการควบคุมและตรวจสอบธุรกรรมที่อาจทำให้เกิดความเสียหายจากการทุจริตที่ไม่รัดกุมเพียงพอ

17) ความเสี่ยงที่เกิดจากภัยธรรมชาติและเหตุการณ์อื่นๆ

  บริษัทดำเนินธุกิจโดยมีการเตรียมการและวางแผนไว้เป็นอย่างดีมาโดยตลอด แต่อย่างไรก็ตาม
  อาจมีเหตุการณ์ซึ่งอยู่นอกเหนือจากการควบคุมของบริษัทที่ส่งผลกระทบต่อการดำเนินธุรกิจของบริษัทได้
  เหตุการณ์ดังกล่าว รวมถึงภัยธรรมชาติ เช่น กรณีน้ำท่วมครั้งใหญ่ และ
  เหตุการณ์ความไม่สงบทางสังคมและการเมือง เป็นต้น

18) ความเสี่ยงที่เกี่ยวกับเทคโนโลยี่

  การดำเนินธุรกิจส่วนใหญ่ของบริษัทต้องใช้ระบบคอมพิวเตอร์และระบบสื่อสารต่าง ๆ
  ดังนั้นหากระบบดังกล่าวขัดข้องหรือไม่สามารถใช้งานได้
  อาจจะส่งผลกระทบต่อการดำเนินธุรกิจอย่างหลีกเลี่ยงไม่ได้ ตัวอย่างเช่น
  การขัดข้องของระบบเครือข่ายภายนอกอันจะกระทบต่อการซื้อขายหลักทรัพย์
  และความขัดข้องของระบบภายในซึ่งอาจจะมีผลกระทบต่อการติดต่อสื่อสาร หรือการจัดการข้อมูล

2.2 ปัจจัยความเสี่ยงของใบสำคัญแสดงสิทธิอนุพันธ์ (Derivative Warrants : DW)

บริษัทเป็นบริษัทหลักทรัพย์รายแรกในประเทศไทยที่ออกใบสำคัญแสดงสิทธิอนุพันธ์ (Derivative
Warrants : DW) และยังคงเป็นผู้นำด้านการออก DW สู่ตลาดมาโดยตลอด
ปัจจัยความเสี่ยงที่เกี่ยวข้องกับใบสำคัญแสดงสิทธิอนุพันธ์ มีดังนี้

1)  DW เป็นข้อผูกพันตามสัญญาที่ไม่มีทรัพย์สินเป็นหลักประกัน ผู้ถือ DW
    จึงเป็นเจ้าหนี้ที่มีลำดับเดียวกับเจ้าหนี้ที่ไม่มีประกันที่มีอยู่ในปัจจุบันและที่จะมีในอนาคตของผู้ออก
    DW

2)  ราคาของ DW อาจเปลี่ยนแปลงเพิ่มขึ้นหรือลดลงอย่างรวดเร็ว และผู้ถือ DW
    อาจประสบผลขาดทุนจากการลงทุนทั้งจำนวนได้ ดังนั้น ก่อนตัดสินใจลงทุน ขาย หรือ ใช้สิทธิ
    DW ผู้ถือ DW ควรศึกษาข้อมูลต่างๆ อย่างระมัดระวัง เช่น

    1.  ราคาซื้อขายของ DW ซึ่งขึ้นอยู่กับปัจจัยที่มีผลต่อราคา DW รวมถึงอุปสงค์หรืออุปทานของ
        DW นั้น

    2.  ราคาซื้อขายของหุ้นอ้างอิง ซึ่งเปลี่ยนแปลงตามสภาวะตลาด
        รวมถึงอุปสงค์หรืออุปทานของหุ้นอ้างอิงนั้น โดยทั่วไป

  - เมื่อราคาซื้อขายของหุ้นอ้างอิงลดลง จะมีผลให้ราคาของ DW ประเภทสิทธิในการซื้อ (Call
  Warrant) ปรับลดลง และมีผลให้ราคาของ DW ประเภทสิทธิในการขาย (Put Warrant)
  ปรับเพิ่มขึ้น

  - เมื่อราคาซื้อขายของหุ้นอ้างอิงเพิ่มขึ้น จะมีผลให้ราคาของ DW ประเภทสิทธิในการซื้อ (Call
  Warrant) ปรับเพิ่มขึ้น และมีผลให้ราคาของ DW ประเภทสิทธิในการขาย (Put Warrant)
  ปรับลดลง

3.  ค่าความผันผวนของหุ้นอ้างอิง (volatility) ซึ่งเปลี่ยนแปลงตามสภาวะตลาด
    รวมถึงอุปสงค์หรืออุปทานของหุ้นอ้างอิงนั้น โดยทั่วไป

    -   เมื่อความผันผวนของหุ้นอ้างอิงลดลง จะมีผลให้ราคาของ DW ทั้งประเภทสิทธิในการซื้อ
        (Call Warrant) และสิทธิในการขาย (Put Warrant) ปรับลดลง

    -   เมื่อความผันผวนของหุ้นอ้างอิงเพิ่มขึ้น จะมีผลให้ราคาของ DW ทั้งประเภทสิทธิในการซื้อ
        (Call Warrant) และสิทธิในการขาย (Put Warrant) ปรับเพิ่มขึ้น

4.  เวลาที่เหลืออยู่จนถึงวันครบกำหนดอายุของ DW (time to expiration)
    และวันซื้อขายวันสุดท้ายของ DW โดยทั่วไป

  - เมื่อเวลาที่เหลืออยู่ลดลง จะมีผลให้ราคาของ DW ทั้งประเภทสิทธิในการซื้อ (Call
  Warrant) และสิทธิในการขาย (Put Warrant) ปรับลดลง

5.  การเปลี่ยนแปลงของอัตราดอกเบี้ย (interest rates) ซึ่งเปลี่ยนแปลงตามปัจจัยต่างๆ
    เช่น ปัจจัยด้านเศรษฐกิจมหภาค ปัจจัยด้านการเมือง ปัจจัยด้านสภาพตลาด ซึ่งโดยทั่วไป

    -   เมื่ออัตราดอกเบี้ยลดลง จะมีผลให้ราคาของ DW ประเภทสิทธิในการซื้อ (Call
        Warrant) ปรับลดลง และมีผลให้ราคาของ DW ประเภทสิทธิในการขาย (Put
        Warrant) ปรับเพิ่มขึ้น

    -   เมื่ออัตราดอกเบี้ยเพิ่มขึ้น จะมีผลให้ราคาของ DW ประเภทสิทธิในการซื้อ (Call
        Warrant) ปรับเพิ่มขึ้น และมีผลให้ราคาของ DW ประเภทสิทธิในการขาย (Put
        Warrant)ปรับลดลง

6.  การเปลี่ยนแปลงของเงินปันผลของหุ้นอ้างอิง (dividend) (เฉพาะกรณีที่ไม่มีการปรับสิทธิ)
    โดยทั่วไป

    -   เมื่อเงินปันผลของหุ้นอ้างอิงที่ได้สิทธิก่อนวันทำการซื้อขายสุดท้ายของ DW ลดลง
        จะมีผลให้ราคาของ DW ประเภทสิทธิในการซื้อ (Call Warrant) ปรับเพิ่มขึ้น
        และมีผลให้ราคาของ DW ประเภทสิทธิในการขาย (Put Warrant) ปรับลดลง

    -   เมื่อเงินปันผลของหุ้นอ้างอิงที่ได้สิทธิก่อนวันทำการซื้อขายสุดท้ายของ DW เพิ่มขึ้น
        จะมีผลให้ราคาของ DW ประเภทสิทธิในการซื้อ (Call Warrant) ปรับลดลง
        และมีผลให้ราคาของ DW ประเภทสิทธิในการขาย (Put Warrant)ปรับเพิ่มขึ้น

7.  สภาพคล่องของหุ้นอ้างอิงและของ DW (liquidity) ซึ่งเปลี่ยนแปลงตามสภาวะตลาด
    รวมถึงอุปสงค์หรืออุปทานของหุ้นอ้างอิงและ DW
    รวมทั้งข้อกำหนดในการดูแลสภาพคล่องของผู้ดูแลสภาพคล่อง

8.  ค่าธรรมเนียมการซื้อขาย ค่าธรรมเนียมการใช้สิทธิ ค่าใช้จ่ายอื่นๆ ที่เกี่ยวข้อง
    และความน่าเชื่อถือและ

  สถานะทางการเงินของบริษัท

3)  การซื้อขาย DW อาจได้รับผลกระทบจากการที่หุ้นอ้างอิงของ DW ถูกห้ามซื้อขาย
    ด้วยการขึ้นเครื่องหมาย SP (Suspension) หรือ H (Halt) โดยเมื่อหุ้นอ้างอิงของ DW
    ถูกห้ามซื้อขาย DW ก็จะถูกห้ามซื้อขายในช่วงระยะเวลาเดียวกันด้วย

4)  ราคาของหุ้นอ้างอิงอาจเปลี่ยนแปลงได้จากหลายสาเหตุ
    รวมทั้งเหตุการณ์ที่กระทำโดยบริษัทที่ออกหุ้นอ้างอิง ที่มีผลกระทบต่อหุ้นอ้างอิงของ DW นั้น
    (Corporate Action) ผลการดำเนินงานของบริษัทที่ออกหุ้นอ้างอิง และภาวะตลาด
    โดยเหตุการณ์บางเหตุการณ์เช่น Corporate action
    บางกรณีที่กระทบกับราคาของหุ้นอ้างอิง ผู้ออก DW อาจมีการปรับสิทธิใน DW
    ตามข้อกำหนดสิทธิของ DW อย่างไรก็ตาม
    เหตุการณ์ที่กระทบกับมูลค่าของหุ้นอ้างอิงและไม่มีการปรับสิทธิใน DW ราคาของ DW
    ย่อมได้รับผลกระทบจากเหตุการณ์นั้นด้วย

5)  การลงทุนใน DW แตกต่างจากการลงทุนในหุ้นอ้างอิงโดยตรง โดยราคาของ DW
    อาจไม่เคลื่อนไหวสัมพันธ์กันกับราคาของหุ้นอ้างอิง และผู้ถือ DW อาจจะไม่ได้รับสิทธิต่างๆ
    เช่นเดียวกับสิทธิของผู้ถือหุ้นอ้างอิง เช่น
    สิทธิในการออกเสียงในที่ประชุมของบริษัทที่ออกหุ้นอ้างอิง (voting rights)
    และสิทธิที่จะได้รับเงินปันผลจากบริษัทที่ออกหุ้นอ้างอิง (rights to dividends)

6)  ผู้ถือ DW
    อาจได้รับเงินสดส่วนต่างสุทธิจากการใช้สิทธิล่าช้าหากเกิดเหตุการณ์ขัดข้องในการชำระราคาตามรายละเอียดในข้อกำหนดสิทธิของ
    DW โดย “เหตุการณ์ขัดข้องในการชำระราคา” หมายถึง
    เหตุการณ์ที่อยู่นอกเหนือการควบคุมของบริษัท และไม่ได้เกิดจากความผิดของบริษัท
    ซึ่งทำให้บริษัทไม่สามารถชำระราคาให้ผู้ถือ DW ที่ใช้สิทธิได้ ตัวอย่างเช่น
    เกิดสงครามหรือจลาจลทำให้ไม่สามารถซื้อขาย DW หรือหลักทรัพย์อ้างอิงได้ตามปกติ
    หรือตลาดหลักทรัพย์สั่งพักการซื้อขายหลักทรัพย์อ้างอิง
    หรือมีข้อกำหนดตามกฎหมายที่มีผลกระทบต่อการซื้อขาย DW
    และ/หรือต่อหลักทรัพย์อ้างอิงจนทำให้ไม่สามารถหาราคาอ้างอิงได้

  โดยถ้ามีเหตุการณ์ขัดข้องในการชำระราคาเกิดขึ้น ผู้ถือ DW อาจจะได้รับเงินสดส่วนต่างสุทธิ
  (ถ้ามี) ล่าช้า ตัวอย่างเช่น
  หากเกิดเหตุการณ์ขัดข้องในการชำระราคาก่อนหรือเกิดในวันทำการซื้อขายสุดท้าย
  และสิ้นสุดลงภายในสามสิบ (30) วันหลังจากวันทำการซื้อขายสุดท้าย
  ให้ใช้ราคาปิดของหลักทรัพย์อ้างอิงในวันทำการแรกหลังจากวันที่เหตุการณ์ดังกล่าวสิ้นสุดลงเป็นราคาอ้างอิง
  โดยบริษัทจะชำระเงินสดส่วนต่างสุทธิ (ถ้ามี) ให้ผู้ถือ DW โดยชำระเข้าบัญชีธนาคารของผู้ถือ
  DW หรือเป็นเช็คระบุชื่อขีดคร่อมสั่งจ่ายให้ผู้ถือ DW ที่มีรายชื่อตามสมุดทะเบียน ณ
  วันใช้สิทธิอัตโนมัติ และจัดส่งให้ทางไปรษณีย์ลงทะเบียน ภายในแปด (8)
  วันทำการนับจากวันที่มีราคาอ้างอิง

7)  การเสนอขาย DW ที่มีประกันบางส่วนหรือไม่มีประกัน ผู้ถือ DW
    อาจมีความเสี่ยงจากการที่บริษัทไม่สามารถส่งมอบหลักทรัพย์หรือชำระราคาตามภาระผูกพัน
    (credit risk) ของบริษัท ดังนั้นผู้ถือ DW ควรศึกษาฐานะการเงินและผลการดำเนินงาน
    อันดับเครดิตของบริษัท พร้อมทั้งศึกษาข้อมูลคุณสมบัติของบริษัทจากหน่วยงานที่เกี่ยวข้อง
    โดยตัวอย่างของแหล่งข้อมูลดังกล่าวที่ผู้ถือ DW สามารถศึกษาได้ เช่น
    ข้อมูลในแบบแสดงรายการข้อมูลการเสนอขายใบสำคัญแสดงสิทธิอนุพันธ์ (แบบ
    69-DW-ข้อมูลหลัก) ส่วนที่ 2 ข้อ 2.1. ปัจจัยความเสี่ยงของบริษัท ข้อ 4.
    การจัดอันดับความน่าเชื่อถือ และ ข้อ 10. ฐานะการเงินและผลการดำเนินงาน

8)  เมื่อผู้ถือ DW ใช้สิทธิ ผู้ถือ DW จะต้องนำเงินสดส่วนต่างสุทธิจากการใช้สิทธิ
    ไปรวมคำนวณเป็นรายได้เพื่อเสียภาษีประจำปี

ปัจจัยความเสี่ยงดังกล่าวอาจไม่ครอบคลุมความเสี่ยงทั้งหมดที่เกี่ยวข้องกับ DW ทั้งนี้ ผู้ถือ DW
ควรรับทราบและเข้าใจรายละเอียดของ DW
รวมทั้งยอมรับข้อกำหนดสิทธิและความเสี่ยงที่เกี่ยวข้องกับ DW ดังกล่าว พร้อมทั้ง ผู้ถือ DW
ควรมั่นใจว่าผู้ถือ DW อยู่ในฐานะที่รับความเสี่ยงทั้งหมดของ DW ได้